Έναρξη διαδικασίας για την ενδιάμεση επανεξέταση των μέτρων αντιντάμπινγκ που εφαρμόζονται σε εισαγωγές ορισμένων πλατέων προϊόντων έλασης από σίδηρο ή από μη κραματοποιημένο χάλυβα, πλάτους 600 mm ή μεγαλύτερου, μη επιστρωμένων με άλλο μέταλλο ούτε επενδυμένων, περιελιγμένων, που έχουν υποβληθεί απλώς σε θερμή έλαση, καταγωγής, μεταξύ άλλων, Βουλγαρίας και Νοτίου Αφρικής

(2001/C 364/05)

Η Επιτροπή έλαβε αίτηση για ενδιάμεση επανεξέταση σύμφωνα με το άρθρο 11 παράγραφος 3 της απόφασης αριθ. 2277/96/ΕΚΑΧ(1), όπως τροποποιήθηκε τελευταία από την απόφαση αριθ. 435/2001/ΕΚΑΧ(2) (εφεξής, "η βασική απόφαση"), των μέτρων που επιβάλλονται στις εισαγωγές ορισμένων πλατέων προϊόντων έλασης από σίδηρο ή από μη κραματοποιημένο χάλυβα, πλάτους 600 mm ή μεγαλύτερου, μη επιστρωμένων με άλλο μέταλλο ούτε επενδυμένων, περιελιγμένων, που έχουν υποβληθεί απλώς σε θερμή έλαση, καταγωγής, μεταξύ άλλων, Βουλγαρίας και Νοτίου Αφρικής.

1. Αίτηση επανεξέτασης

Η αίτηση υποβλήθηκε στις 12 Νοεμβρίου 2001 από την Eurofer (Ευρωπαϊκή συνομοσπονδία βιομηχανιών σιδήρου και χάλυβα) ("ο αιτών") εξ ονόματος των παραγωγών που αντιπροσωπεύουν το μεγαλύτερο μέρος, σ'αυτήν την περίπτωση πάνω από το 50 %, της συνολικής κοινοτικής παραγωγής ορισμένων πλατέων προϊόντων έλασης από σίδηρο ή από μη κραματοποιημένο χάλυβα, πλάτους 600 mm ή μεγαλύτερου, μη επιστρωμένων με άλλο μέταλλο ούτε επενδυμένων, περιελιγμένων, που έχουν υποβληθεί απλώς σε θερμή έλαση.

2. Προϊόν

Το υπό εξέταση προϊόν είναι ορισμένα πλατέα προϊόντα έλασης από σίδηρο ή από μη κραματοποιημένο χάλυβα, πλάτους 600 mm ή μεγαλύτερου, μη επιστρωμένα με άλλο μέταλλο ούτε επενδυμένα, περιελιγμένα, που έχουν υποβληθεί απλώς σε θερμή έλαση, καταγωγής, μεταξύ άλλων, Βουλγαρίας και Νοτίου Αφρικής που κατατάσσονται επί του παρόντος στους κωδικούς ΣΟ 7208 10 00, 7208 25 00, 7208 26 00, 7208 27 00, 7208 36 00, 7208 37 10, 7208 37 90, 7208 38 10, 7208 38 90, 7208 39 10 and 7208 39 90. Οι εν λόγω κωδικοί παρατίθενται για ενημερωτικούς και μόνο λόγους.

3. Ισχύοντα μέτρα

Τα μέτρα που ισχύουν τη στιγμή αυτή είναι οριστικός δασμός αντιντάμπινγκ και αναλήψεις υποχρεώσεων που επιβλήθηκαν με την απόφαση αριθ. 283/2000/ΕΚΑΧ της Επιτροπής(3), όπως τροποποιήθηκαν με την απόφαση αριθ. 2009/2000/ΕΚΑΧ(4) της Επιτροπής.

4. Επιχειρήματα για την επανεξέταση

Ο αιτών ισχυρίζεται ότι το ντάμπινγκ όσον αφορά τη Βουλγαρία και τη Νότιο Αφρική συνεχίζεται. Ο ισχυρισμός αυτός βασίζεται στη σύγκριση της κατασκευασμένης κανονικής αξίας με τις τιμές εξαγωγής του υπό εξέταση προϊόντος στην Κοινότητα. Τα υπολογισθέντα με τον τρόπο αυτό περιθώρια ντάμπινγκ είναι σημαντικά και για τις δύο χώρες εξαγωγής.

Επιπλέον, ο αιτών ισχυρίζεται ότι τα ισχύοντα μέτρα δεν επαρκούν πλέον για να εξουδετερωθούν οι ζημιογόνες επιπτώσεις του ντάμπινγκ, παρέχοντας αποδεικτικά στοιχεία για το ότι το τρέχον πλήρες κόστος του είναι υψηλότερο από την τρέχουσα τιμή μεταπώλησης των βουλγαρικών και νοτιοαφρικανικών εξαγωγών, που εξακολουθούν να γίνονται σε σημαντικές ποσότητες (τα σημερινά επίπεδα του μέτρου βασίζονται κατά κύριο λόγο στα περιθώρια ζημίας).

5. Περίοδος της έρευνας

Η έρευνα περί ντάμπινγκ καλύπτει την περίοδο από 1ης Ιανουαρίου 2001 έως 31ης Δεκεμβρίου 2001. Το άρθρο 6 παράγραφος 1 της βασικής απόφασης ορίζει ότι η περίοδος έρευνας πρέπει κανονικά να λήγει αμέσως πριν από την έναρξη διαδικασίας. Ωστόσο, λόγω των ιδιαίτερων συνθηκών στη συγκεκριμένη περίπτωση, η Επιτροπή θεώρησε ότι ήταν καταλληλότερο να επιλέξει περίοδο έρευνας που θα συμπίπτει με το ημερολογιακό έτος 2001. Σύμφωνα με τις πληροφορίες που έχει στη διάθεσή της η Επιτροπή, το ημερολογιακό έτος αντιστοιχεί στο οικονομικό έτος των περισσοτέρων κοινοτικών παραγωγών, γεγονός που διευκολύνει τη συλλογή στοιχείων και τις επακόλουθες επαληθεύσεις. Επιπλέον, οι παραγγελίες στον συγκεκριμένο κοινοτικό κλάδο παραγωγής γίνονται συνήθως σε τριμηνιαία βάση και ενδέχεται να υπάρχουν σημαντικές διακυμάνσεις των τιμών. Για τους λόγους αυτούς, και λαμβάνοντας επιπλέον υπόψη ότι η παρούσα έρευνα άρχισε σχεδόν στο τέλος του 2001, θεωρήθηκε ότι η χρησιμοποίηση στοιχείων που αφορούν το ημερολογιακό έτος, και όχι του δωδεκάμηνου που προηγείται της έναρξης της διαδικασίας, θα οδηγήσει σε αντιπροσωπευτικότερα και καλύτερα αποτελέσματα.

6. Διαδικασία

Μετά από διαβούλευση με τη συμβουλευτική επιτροπή, και αφού κατέληξε στο ότι υπάρχουν επαρκή αποδεικτικά στοιχεία που δικαιολογούν την έναρξη ενδιάμεσης επανεξέτασης, η Επιτροπή κινεί διαδικασία επανεξέτασης σύμφωνα με το άρθρο 11 παράγραφος 3 της βασικής απόφασης.

6.1. Διαδικασία για τον προσδιορισμό της πιθανότητας ντάμπινγκ και ζημίας

Η έρευνα θα προσδιορίσει την πιθανότητα συνέχισης ή επανάληψης του ντάμπινγκ και της ζημίας και την ανάγκη συνέχισης, ανάκλησης ή τροποποίησης των υφιστάμενων μέτρων.

α) Δειγματοληψία

Λόγω του, κατά τα φαινόμενα, μεγάλου αριθμού των εισαγωγέων που ενέχονται στην παρούσα διαδικασία, η Επιτροπή δύναται να αποφασίσει να εφαρμόσει δειγματοληπτική μέθοδο σύμφωνα με το άρθρο 17 της βασικής απόφασης.

i) Δειγματοληψία για τους εισαγωγείς

Για να μπορέσει η Επιτροπή να αποφασίσει κατά πόσον είναι αναγκαία η δειγματοληψία και, στην περίπτωση αυτή, να επιλέξει δείγμα, όλοι οι εισαγωγείς ή οι αντιπρόσωποί τους που ενεργούν για λογαριασμό τους, καλούνται να αναγγελθούν ερχόμενοι σε επαφή με την Επιτροπή και να παράσχουν τις κατωτέρω πληροφορίες σχετικά με την εκάστοτε εταιρεία ή εταιρείες τους, εντός της προθεσμίας που ορίζεται στην παράγραφο 7 στοιχείο β) περίπτωση i) της παρούσας ανακοίνωσης:

- την επωνυμία, τη διεύθυνση, την ηλεκτρονική διεύθυνση, τον αριθμό τηλεφώνου και φαξ ή/και τον αριθμό τέλεξ και το αρμόδιο πρόσωπο,

- το συνολικό κύκλο εργασιών της εταιρείας σε ευρώ την περίοδο από 1ης Ιανουαρίου 2001 έως 31ης Δεκεμβρίου 2001,

- τον συνολικό αριθμό των απασχολουμένων,

- τις ακριβείς δραστηριότητες της εταιρείας όσον αφορά το υπό εξέταση προϊόν,

- τον όγκο σε τόνους και την αξία σε ευρώ των εισαγωγών και των μεταπωλήσεων στην κοινοτική αγορά κατά την περίοδο από 1ης Ιανουαρίου 2001 έως 31ης Δεκεμβρίου 2001 του εν λόγω εισαχθέντος προϊόντος καταγωγής Βουλγαρίας και Νοτίου Αφρικής,

- τα ονόματα και τις ακριβείς δραστηριότητες όλων των συνδεδεμένων εταιρειών(5) που συμμετέχουν στην παραγωγή ή/και στην πώληση του υπό εξέταση προϊόντος,

- κάθε άλλη πληροφορία που θα μπορούσε να βοηθήσει την Επιτροπή στην επιλογή του δείγματος,

- ένδειξη για το κατά πόσον η εταιρεία ή εταιρείες συμφωνούν να συμπεριληφθούν στο δείγμα και, στην περίπτωση αυτή, να απαντήσουν σε ερωτηματολόγιο και να δεχθούν τη διενέργεια επιτόπιας επαλήθευσης των απαντήσεών τους.

Για να συγκεντρώσει τα στοιχεία που κρίνει αναγκαία για την επιλογή του δείγματος των εισαγωγέων, η Επιτροπή θα έλθει επιπλέον σε επαφή με όλες τις γνωστές ενώσεις εισαγωγέων.

ii) Τελική επιλογή του δείγματος

Τα ενδιαφερόμενα μέρη που επιθυμούν να υποβάλουν οποιοδήποτε στοιχείο σχετικά με την επιλογή των δειγμάτων πρέπει να το πράξουν εντός της προθεσμίας που τάσσεται στην παράγραφο 7 στοιχείο β) περίπτωση i) της παρούσας ανακοίνωσης.

Η Επιτροπή σκοπεύει να προβεί στην τελική επιλογή του δείγματος αφού συμβουλευτεί τα ενδιαφερόμενα μέρη που εξέφρασαν προθυμία να συμπεριληφθούν στο δείγμα.

Οι εταιρείες που συμπεριλαμβάνονται στο δείγμα, πρέπει να απαντήσουν στο ερωτηματολόγιο εντός της προθεσμίας που καθορίζεται στην παράγραφο 7 στοιχείο β) περίπτωση ii) της παρούσας ανακοίνωσης και πρέπει να συνεργαστούν στο πλαίσιο της έρευνας.

Σε περίπτωση που δεν εκδηλωθεί ικανοποιητική διάθεση συνεργασίας, η Επιτροπή μπορεί σύμφωνα με τα άρθρο 17 παράγραφος 4 και το άρθρο 18 της βασικής απόφασης, να βασίσει τα συμπεράσματά της στα διαθέσιμα πραγματικά περιστατικά.

β) Ερωτηματολόγια

Για να συγκεντρώσει η Επιτροπή τις πληροφορίες που θεωρεί απαραίτητες για την έρευνα, θα αποστείλει ερωτηματολόγια στον κοινοτικό κλάδο παραγωγής και σε όλες τις ενώσεις παραγωγών στην Κοινότητα, στους εξαγωγείς/παραγωγούς της Βουλγαρίας και της Νοτίου Αφρικής, σε όλες τις ενώσεις εξαγωγέων/παραγωγών, στους εισαγωγείς που συμμετέχουν στο δείγμα, σε όλες τις ενώσεις εισαγωγέων που κατονομάζονται στις καταγγελίες ή που συνεργάζονται στην έρευνα που οδήγησε στα μέτρα που αποτελούν το αντικείμενο της παρούσας επανεξέτασης, καθώς και στις αρχές των ενδιαφερομένων εξαγουσών χωρών.

Εν πάση περιπτώσει, όλα τα μέρη καλούνται να επικοινωνήσουν με την Επιτροπή με φαξ, για να εξακριβώσουν κατά πόσο κατονομάζονται στην καταγγελία και, ενδεχομένως, για να ζητήσουν ερωτηματολόγιο, εντός της προθεσμίας που ορίζεται στην παράγραφο 7 στοιχείο α) περίπτωσης i), δεδομένου ότι η προθεσμία που ορίζεται στην παράγραφο 7 στοιχείο α) περίπτωση ii) της παρούσας ανακοίνωσης εφαρμόζεται σε όλα τα ενδιαφερόμενα μέρη.

γ) Συγκέντρωση πληροφοριών και ακροάσεις

Όλα τα ενδιαφερόμενα μέρη καλούνται να γνωστοποιήσουν τις απόψεις τους, να υποβάλουν πληροφορίες πέραν των απαντήσεων στο ερωτηματολόγιο και να παράσχουν αποδεικτικά στοιχεία. Τα εν λόγω αποδεικτικά και άλλα στοιχεία πρέπει να περιέλθουν στην Επιτροπή εντός της προθεσμίας που καθορίζεται στην παράγραφο 7 στοιχείο α) περίπτωση ii) της παρούσας ανακοίνωσης.

Επιπλέον, η Επιτροπή μπορεί να δεχθεί σε ακρόαση τα ενδιαφερόμενα μέρη, υπό την προϋπόθεση ότι θα υποβάλουν αίτηση ότι υπάρχουν ειδικοί λόγοι για να γίνουν δεκτά σε ακρόαση. Η εν λόγω αίτηση πρέπει να υποβληθεί εντός της προθεσμίας που καθορίζεται στην παράγραφο 7 στοιχείο α) περίπτωση iii) της παρούσας ανακοίνωσης.

6.2. Διαδικασία για την αξιολόγηση του κοινοτικού συμφέροντος

Σύμφωνα με το άρθρο 21 της βασικής απόφασης και εφόσον επιβεβαιωθεί ότι υπάρχει πιθανότητα να συνεχιστούν το ντάμπινγκ και η ζημία, θα ληφθεί απόφαση για το κατά πόσον η διατήρηση, η ανάκληση ή η τροποποίηση των μέτρων αντιντάμπινγκ δεν θα αντέβαινε στο κοινοτικό συμφέρον. Για τον λόγο αυτό, ο κοινοτικός κλάδος παραγωγής, οι εισαγωγείς, οι αντιπροσωπευτικές ενώσεις τους, οι αντιπροσωπευτικοί χρήστες και οι αντιπροσωπευτικές οργανώσεις καταναλωτών μπορούν, εφόσον αποδεικνύουν ότι υπάρχει αντικειμενική συνάφεια μεταξύ της δραστηριότητάς τους και του υπό εξέταση προϊόντος, εντός της γενικής προθεσμίας που ορίζεται στην παράγραφο 7 στοιχείο α) περίπτωση ii) της παρούσας ανακοίνωσης, να αναγγελθούν και να προσκομίσουν στοιχεία στην Επιτροπή. Τα μέρη που έχουν ενεργήσει σύμφωνα με τα προαναφερθέντα μπορούν να ζητήσουν ακρόαση, εκθέτοντας τους ιδιαίτερους λόγους για τους οποίους επιβάλλεται η ακρόασή τους, εντός της προθεσμίας που ορίζεται στην παράγραφο 7 στοιχείο α) περίπτωση iii) της παρούσας ανακοίνωσης. Θα πρέπει να σημειωθεί ότι οποιαδήποτε πληροφορία υποβάλλεται σύμφωνα με το άρθρο 21 θα ληφθεί υπόψη μόνον εάν συνοδεύεται από αποδεικτικά στοιχεία κατά την υποβολή της.

7. Προθεσμίες

α) Γενική προθεσμία

i) Για να ζητήσουν τα μέρη ερωτηματολόγιο

Όλα τα ενδιαφερόμενα μέρη που δεν συνεργάστηκαν στην έρευνα που οδήγησε στα μέτρα που αποτελούν το αντικείμενο της παρούσας επανεξέτασης πρέπει να ζητήσουν ερωτηματολόγιο το συντομότερο δυνατό, και το αργότερο 15 ημέρες από τη δημοσίευση της παρούσας ανακοίνωσης στην Επίσημη Εφημερίδα των Ευρωπαϊκών Κοινοτήτων.

ii) Αναγγελία, υποβολή απαντήσεων στο ερωτηματολόγιο και άλλων πληροφοριών από τα μέρη

Όλα τα ενδιαφερόμενα μέρη, για να ληφθούν υπόψη τα διαβήματά τους κατά τη διάρκεια της έρευνας, πρέπει να αναγγελθούν στην Επιτροπή, να παρουσιάσουν τις απόψεις τους και να απαντήσουν στο ερωτηματολόγιο ή να υποβάλουν άλλες πληροφορίες εντός 40 ημερών από την ημερομηνία δημοσίευσης της παρούσας ανακοίνωσης στην Επίσημη Εφημερίδα των Ευρωπαϊκών Κοινοτήτων, με την επιφύλαξη τυχόν διαφορετικής ρύθμισης. Εφιστάται η προσοχή στο γεγονός ότι η άσκηση των περισσοτέρων διαδικαστικών δικαιωμάτων που αναφέρονται στη βασική απόφαση εξαρτάται από το κατά πόσον το μέρος αναγγέλλεται εντός της προαναφερθείσας περιόδου.

Οι εταιρείες που επελέγησαν για το δείγμα πρέπει να υποβάλουν τις απαντήσεις στο ερωτηματολόγιο εντός της προθεσμίας που ορίζεται στην παράγραφο 7 στοιχείο β) περίπτωση ii) της παρούσας ανακοίνωσης.

iii) Ακροάσεις

Όλα τα ενδιαφερόμενα μέρη μπορούν επίσης να ζητήσουν να γίνουν δεκτά σε ακρόαση από την Επιτροπή εντός της ίδιας προθεσμίας των 40 ημερών.

β) Ειδική προθεσμία όσον αφορά τη δειγματοληψία

i) Κάθε στοιχείο σχετικό με την επιλογή του δείγματος πρέπει να υποβληθεί στην Επιτροπή εντός 15 ημερών από την ημερομηνία δημοσίευσης της παρούσας ανακοίνωσης στην Επίσημη Εφημερίδα των Ευρωπαϊκών Κοινοτήτων, δεδομένου ότι η Επιτροπή προτίθεται να ζητήσει τη γνώμη των ενδιαφερομένων μερών τα οποία έχουν εκδηλώσει επιθυμία να συμπεριληφθούν σε αυτό κατά την τελική επιλογή του δείγματος, εντός προθεσμίας 21 ημερών από τη δημοσίευση της παρούσας ανακοίνωσης στην Επίσημη Εφημερίδα των Ευρωπαϊκών Κοινοτήτων.

ii) Οι απαντήσεις των δειγματοληπτικά επιλεγέντων μερών στο ερωτηματολόγιο πρέπει να περιέλθουν στην Επιτροπή εντός 37 ημερών από την ημερομηνία κατά την οποία τα μέρη ενημερώθηκαν για το ότι συμπεριελήφθησαν στο δείγμα.

8. Γραπτές παρατηρήσεις, απαντήσεις στο ερωτηματολόγιο και αλληλογραφία

Όλες οι παρατηρήσεις και οι αιτήσεις των ενδιαφερόμενων μερών πρέπει να υποβληθούν γραπτώς (όχι σε ηλεκτρονική μορφή, εκτός αν ορίζεται διαφορετικά), και πρέπει να αναφέρουν την ονομασία, τη διεύθυνση, την ηλεκτρονική διεύθυνση, τον αριθμό τηλεφώνου, φαξ ή/και τελέξ του ενδιαφερόμενου μέρους.

Διεύθυνση αλληλογραφίας της Επιτροπής: Ευρωπαϊκή Επιτροπή Γενική Διεύθυνση Εμπορίου

Διευθύνσεις Β και Γ

TERV - 0/13

Rue de la Loi/Wetstraat 200 Β - 1049 Βρυξέλλες Φαξ: (32-2) 295 65 05 Τέλεξ: COMEU B 21877.

9. Άρνηση συνεργασίας

Εάν ένα ενδιαφερόμενο μέρος αρνείται την πρόσβαση σε αναγκαία στοιχεία ή γενικότερα δεν τα παρέχει εντός της προβλεπόμενης προθεσμίας ή παρεμποδίζει σημαντικά την έρευνα, επιτρέπεται να συνάγονται προσωρινά ή τελικά συμπεράσματα, καταφατικά ή αποφατικά, με βάση τα διαθέσιμα αποδεικτικά στοιχεία, όπως προβλέπεται στο άρθρο 18 της βασικής απόφασης.

Όταν διαπιστώνεται ότι ένα ενδιαφερόμενο μέρος έχει προσκομίσει ψευδή ή παραπλανητικά στοιχεία, τα εν λόγω στοιχεία δεν λαμβάνονται υπόψη, και είναι δυνατό να χρησιμοποιούνται τα διαθέσιμα στοιχεία.

(1) ΕΕ L 308 της 29.11.1996, σ. 11.

(2) ΕΕ L 63 της 3.3.2001, σ. 14.

(3) ΕΕ L 31 της 5.2.2000, σ. 15.

(4) ΕΕ L 240 της 23.9.2000, σ. 12.

(5) Για οδηγίες όσον αφορά τον ορισμό των συνδεδεμένων εταιρειών, βλέπε άρθρο 143 παράγραφος 1 του κανονισμού (ΕΟΚ) αριθ. 2454/93 της Επιτροπής σχετικά με την εφαρμογή του κοινοτικού τελωνειακού κώδικα (ΕΕ L 253 της 11.10.1993, σ. 1).